**Ny varedeklarasjon for verdipapirfond**

Det kan være vanskelig å få en god oversikt over alle de ulike investeringsmulighetene som tilbys på markedet. Den nye varedeklarasjonen for verdipapirfond («Nøkkelinformasjon») hjelper deg.

Fra 1. juli skal alle verdipapirfond komme med en ny brosjyre med verdipapirfondets «nøkkelinformasjon». Brosjyren skal være lettlest og gi deg informasjon om verdipapirfondets investeringer, avkastning, risiko og om kostnadene. Nøkkelinformasjon vil også gjøre det enklere å sammenligne ulike verdipapirfond, også utenfor Norge. Reglene gjelder nemlig i hele Europa.

Du skal kunne finne verdipapirfondets nøkkelinformasjon på forvalterens hjemmeside. I tillegg vil du få utlevert nøkkelinformasjon når du får rådgivning om verdipapirfondet.

Nedenfor finner du utfyllende informasjon om alle punktene i nøkkelinformasjonsborsjyren. Vedlagt finner du også et eksempel på hvordan nøkkelinformasjonen kan se ut.

Denne veiledningen er utarbeidet av Verdipapirfondenes forening. Vi er en bransjeorganisasjon for de norske verdipapirfondselskapene.

Hvis du har spørsmål vedrørende denne veiledningen foreslår vi at du tar kontakt med din rådgiver. Du er naturligvis også velkommen til å skrive til oss på vff@vff.no.

 **«Informasjon om investeringsmandatet»**

I dette avsnittet får du mer informasjon om blant annet hvilke målsetninger verdipapirfondet har, og hvordan forvalteren vil investere pengene**.** Her skal du finne informasjon om:

* Hvilke type verdipapirer sparepengene dine vil bli investert i (for eksempel aksjer, obligasjoner, derivater etc.).
* Hvilket geografisk område fondet vil investere pengene i (for eksempel Norge, globalt, Asia), og/eller hvilke bransjer fondet begrenser sine investeringer til (for eksempel helse, energi, teknologi).
* Eventuelle fastsatte grenser for hvor stor andel av fondets midler som investeres i én bestemt type verdipapir. Disse investeringsrammene har stor betydning for avkastningsmulighetene dine og risikoen underveis.
* Hvordan eventuelt utbytte fra verdipapirfondets investeringer blir fordelt. De fleste verdipapirfond reinvesterer utbyttet tilbake i selve fondet, men enkelte deler ut til andelseierne (deg).
* Hvilken referanseindeks verdipapirfondet sammenligner seg mot.
* Hvilken strategi, investeringsteknikker og metode forvalteren vil bruke.

 **«Risiko – og avkastningsprofil»**

I noen fond kan kursen svinge mye underveis. Andre er mer stabile og innebærer derfor en lavere risiko.

Verdipapirfondet vil alltid fordele sine investeringer over et visst antall ulike verdipapirer for å spre risikoen. Ettersom de ulike fondene investerer i forskjellige verdipapirer, så varierer også risikoen.

Alle investeringer innebærer en viss risiko. Selv et lavrisikofond kan tape seg i verdi, eller ikke gi deg den avkastningen du hadde håpet å få. Vær bevisst på hvilken risiko-appetitt du har. I rentefond, som pengemarkedsfond og obligasjonsfond, vil verdien stort sett svinge lite. I aksjefond vil verdien svinge mer, men det gir deg samtidig større avkastningsmuligheter over tid. Avkastning og risiko går (ofte) hånd i hånd.

I dette avsnittet skal forvalteren vise hvilken risiko det er i fondet på en skala fra 1-7. Dette viser hvor kursstabilt verdipapirfondet har vært de siste 5 årene. Kategori 1 er de mest kursstabile og minst risikable investeringene, men også lavere sjanse for høy avkastning. Omvendt indikerer kategori 7 at fondets avkastning har svingt mye, og at fondet derfor har en høy risiko, men også høyere avkastningsmuligheter.

**«Kostnader»**

Kostnadene er viktige når du investerer, fordi kostnadene blir trukket fra din avkastning.

Som investor i et verdipapirfond er du med i et spleiselag som skal dekke utgifter knyttet til forvaltningen og administrasjonen av fondet, herunder lønninger, IT, revisjon, osv. Dette kalles «løpende kostnader» i nøkkelinformasjonen.

Ved en investering på f.eks. 10.000 kroner. Betyr en prosentsats på 1,00 at kostnadene har beløpt seg til 100 kroner siste år. Avkastningstallene til verdipapirfondet vises alltid etter at disse kostnadene er trukket fra.

Enkelte verdipapirfond beregner de årlige kostnader ut fra hvor god avkastningen har vært. Dette kalles «resultatavhengig honorar».

I enkelte fond vil du måtte betale et tegningsgebyr når du kjøper, og et innløsningsgebyr når du selger andeler i fondet.

**«Historiske resultater»**

I dette avsnittet i kan du se hvordan avkastningen i fondet har utviklet seg frem til nå.

I nøkkelinformasjonen vil historisk avkastning vises i et søylediagram. Avkastning er målt i prosent, år for år, opp til ti år tilbake i tid. Hvis du har investert 10 000 kroner, og årets avkastning er 10%, så er din avkastning 1 000 kroner etter kostnader. Eventuelt utbetalt utbytte teller med i beregningen.

Hvis fondet har en referanseindeks, skal utviklingen til indeksen også vises i diagrammet for å gi deg et sammenligningsgrunnlag.

Husk at historisk avkastning ikke er noen garanti for fremtidig avkastning. Kursen på fondene dine stiger og faller i takt med utviklingen på verdipapirmarkedene. Derfor bør du være varsom med å basere dine investeringsbeslutninger kun på historiske resultater.

 **«Praktiske opplysninger»**

I dette avsnittet av nøkkelinformasjonen kan du lese om hvordan du skal gå frem for å få ytterligere informasjon om fondet.

I nøkkelinformasjonen får du et overblikk over de viktigste praktiske opplysninger om fondet. Hvis du ønsker ytterligere informasjon anbefaler vi at du går inn på fondsforvaltningsselskapets hjemmeside. Der finner du blant annet fondets fullstendige prospekt og fondets vedtekter. Dette kan du også få hos din rådgiver.

Det står ikke så mye om skatt i nøkkelinformasjonen, men skatt er et viktig moment når du skal velge dine investeringer. Skatten vil redusere din avkastning. Din rådgiver kan fortelle deg mer om skattereglene ved investering i verdipapirfond.